Salmar beregner milliarder til grunnrenteskatt: – Åpen for eventuelle rettslige skritt
Norges nest største oppdretter sier veksten videre avhenger av grunnrenteskatten, og anslår implementeringseffekten alene til 2,3 milliarder. Salmar nær dobler driftsresultatet til 1,745 milliarder kroner i andre kvartal, viser rapporten fra selskapet. På forhånd var det ventet at oppdrettskjempens operasjonelle driftsresultat skulle stige til 1,77 milliarder, ifølge Infront TDN Direkt. På samme tid i fjor endte resultatet på 883 millioner, men det var før oppkjøpene av NTS og NRS ble innlemmet i regnskapene. Begrenset tilbud av laks i markedet kombinert med robust etterspørsel har gitt høye laksepriser, og dermed også sterke resultater. Salmars markedsverdi lå før dagens tall på i underkant av 69 milliarder kroner, etter et fall på nær 30 prosent det siste året hovedsakelig knyttet til innføringen av grunnrenteskatt. – Vi er tydelige på at vår ambisjon er å fortsette å vokse og skape verdier for samfunnet og for våre aksjonærer. Hvor raskt og hvor mye avhenger i stor grad av virkningene av grunnrenteskatten som er innført i Norge, sier Salmar-sjef Frode Arntsen. – Ifølge våre foreløpige beregninger utgjør implementeringseffekten alene 2,3 milliarder kroner, tilføyer han. Naturlig med domstolsprøving Mowi har satt av nærmere 3 milliarder og har varslet søksmål mot staten på grunn av denne skatten. Salmar sier nå at selskapet er «åpen for eventuelle rettslige skritt knyttet til grunnrenteskatten». Arntsen sier til E24 at de ikke har tatt stilling til et eventuelt samarbeid med Mowi om dette, men sier de vil fortsette dialogen med myndighetene. – Viser det seg at man ser ulikt på de aktuelle faktagrunnlag, vil det være helt naturlig å få prøvd ulike syn og lovligheten av lakseskatten for domstolen, sier han til E24. Salmar holder fortsatt alle nye større investeringer på is i Norge i lys av grunnrenteskatten, selv om satsen til slutt ble redusert til 25 prosent.  Kutter slaktemål Salmar slaktet 44.300 tonn i kvartalet, noe som gir et operasjonelt driftsresultat på 39,4 kroner per kilo. Selskapet beholder slaktemålene for hele 2023 på 243.000 tonn i Norge og 16.000 tonn på Island, men kutter forventningen for Scottish Sea Farms med 10.000 tonn til 27.000 tonn på grunn av biologiske problemer. I Norge venter Salmar betydelig høyere slaktevolum og tilsvarende kostnadsnivå i årets tredje kvartal sammenlignet med andre kvartal, og også høyere volum på Island. Lakseprisene i andre halvår ventes å være lavere enn i første halvår på grunn av sesongmessig høyere volum. NTS, NRS og Salmonor ble inkludert i Salmar i slutten av fjoråret. Ved utgangen av andre kvartal har Salmar oppnådd 508 millioner kroner i årlige innsparings- og sammenslåingsgevinster (synergier). Det tilsvarer 76 prosent av det årlige målet på 671 millioner. Sletting av aksjer Inntektene økte til 5,90 milliarder kroner i kvartalet fra 4,17 milliarder på samme tid året før. Inkludert milliardene som settes av til grunnrenteskatten, ender totalresultatet på minus 778 millioner. I motsetning til Mowi, betaler Salmar vanligvis ikke utbytte kvartalsvis, men sparer dette til årsresultat er klart.  Nå velger Salmar imidlertid å kansellere over 13 millioner egne aksjer, som er en annen måte å øke verdiene til aksjonærene. Ved å slette aksjer, blir det færre å dele verdiene på, slik at hver aksje blir mer verdt. Witzøe-familien er største eier i Salmar. Totalt sett ser Salmar optimistisk på utsiktene for oppdrettsnæringen, og viser til at det globale tilbudet av laks ventes å være på samme nivå i år som i fjor.  Salmar holder kapitalmarkedsdag med investorpresentasjoner 6–7 september, og vil da komme med mer detaljer om ambisjoner og planer fremover. Positiv trigger Lakseanalytiker Christian Nordby i Kepler Cheuvreux påpeker at Salmar-resultatet var litt under forventningene, drevet av litt lavere margin i Midt-Norge.  – Men selskapet guider (veileder) kostnadene her ned neste kvartal, så det virker å være en one-off, sier han til E24. Nordby mener også det er verdt å merke seg at selskapet har fått en ny finansieringspakke på 16 milliarder kroner. – Det har sikkert vært en medvirkende faktor til at Salmar velger å kansellere 13,1 millioner egne aksjer, som jo er en fin implisitt utdeling til aksjonærene, sier han. Alt i alt tror analytikeren at Salmar-aksjen kan stige i dag, selv om selskapet kom inn noe under forventning. Også DNB Markets’ lakseanalytiker tror på positiv børsreaksjon. Han viser til at resultatene var litt bedre enn meglerhuset ventet, men stort sett på linje med forventningene ellers. – Den største nyheten er kanselleringen av egne aksjer som vil fjerne aksjeoverhenget som har vært siden oppkjøpet av NTS/NRS. Det burde være positivt for aksjen i dag, sier han. Carnegies analytiker Henrik Knutsen mener også slettingen av aksjer «bør være en positiv trigger», og ser ytterligere oppside i innsparingene etter oppkjøpene (synergiene). – Vi ser at Salmar fortsetter å realisere stadig mer av de kommuniserte kostnadssynergiene, og her kan det være ytterligere oppside. Kommunikasjonen fra selskapet peker også i retning av lavere kostnader inn i neste kvartal, sier han. – At selskapet ellers leverer nokså «in line» mot forventningene på kvartalet bør sånn sett ikke være fokus i dag, tilføyer han. Tidligere denne uken har disse lakseselskapene rapportert:
Salmar, Norges nest største oppdretter, dobler nesten driftsresultatet til 1,745 milliarder kroner i andre kvartal. Sier at fremtidig vekst avhenger av konsekvensene av grunnrenteskatten, med en foreløpig estimert implementeringskostnad på 2,3 mrd. Begrenset tilbud av laks og robust etterspørsel har bidratt til høye laksepriser og sterke resultater. Kutter slakteforventningene for Scottish Sea Farms med 10.000 tonn til 27.000 tonn på grunn av biologiske problemer, men beholder slaktemålene på 243.000 tonn i Norge og 16.000 tonn på Island. Salmar kansellerer over 13 millioner egne aksjer, som er en metode for å øke verdien til aksjonærene, etter å ha sikret ny finansiering. Flere meglerhus venter positiv børsreaksjon etter rapporten.